Die manjifieke ontwaking van Mel: Jacolet van den Berg Graffiti Boeke
Soek resultate: Jacolet van den Berg
Die manjifieke ontwaking van Mel
Vir Mel is haar eie melkweg skitterend. Sy het wat sy wil hê, sy is wie sy wil wees. Sy maak die reëls en sy dra nie maskers nie, want sy is in beheer. Maar skielik maak 'n veel groter ster haar verskyning: Isabella, 'n ongevraagde toevoeging tot die gesin. En boonop besef Mel dat haar beroepskeuse as mediese suster 'n ode was aan haar oorlede ma. Susterwees was dalk haar ma se passie, maar is dit regtig hare?
Mel maak gereed om uit haar einste, skitterende melkweg te verskiet. Dit is 'n waagstuk, iets wat só nie haar ding is nie. Die ontdekkingsreis vat haar na 'n wêreld wat sy nog altyd vermy het, tussen mense wat nie haar dam se ganse is nie. By die flats van Belhar kom sy tot die besef dat die dam dalk nie hare is nie, maar dat sy tog, teen haar verwagting, inpas by die ganse. Sy ontmoet 'n jeugwerker met tatoes en 'n skaatsplank wat baanbrekerswerk onder die jeug doen. Sy leer Llewellyn, haar stiefsuster se grootste aanhanger, beter ken en wys hom sy is nie so upstairs soos hy gedink het nie.
Mel ontdek haarself en 'n wêreld buite haar eie reëls. Moet sy kies tussen wie sy was en wie sy kan wees? Of is daar plek vir Mel die skateboarder, die biker en die kelner in haar melkweg?
Niemand mag haar sien sonder haar mantel nie. Gita kruip al haar lewe lank agter voorgee weg; 'n mantel vir elke okkasie. Flambojante, pienk-Gita, vir wanneer sy opspraak wil maak, swart-Gita wanneer sy wil wegraak en laag lê, rooi-Gita wanneer sy uitdagend is, en natuurlik die blinkkant-bo-baadjie as sy voor die familie is. Maar agter die mantels spook dit by Gita. Haar pa het weggeloop met 'n ander vrou toe sy tien jaar oud was. Sedertdien sukkel sy om mense naby haar toe te laat. Niemand mag haar sien sonder 'n mantel nie. Wanneer haar werk deure moet sluit pak sy haar lewe op en vertrek Knysna toe. Daar waar haar pa is. Waar sy nuwe vrou is. Waar sy nuwe kinders is. Langs die pad ontmoet sy die kleurvolle Llewellyn wat haar as verkleurvroutjie sien en sy is heeltemal oukei daarmee. Sy is wel nie oukei met die amper-blinde tjellospeler, Darius, en sy broer wat haar geheime lewe wil oopkrap nie. Skielik is daar vier baie verskillende mans in haar lewe, en Gita het nie genoeg mantels om alkant te dek nie.
Tyd om te skaats
Hannah is vasgekeer. Tussen die boom se blare waar sy soms vir haar lewe wegkruip en per ongeluk vir Lua, die coolste meisie wat sy ken, afloer. Sy is vas tussen die soet geure van haar ma se koekskeppings en haar uitgewaste jeans. Vas tussen haar pa se rugbesering terwyl hy plastiek-warlord speel en die wêreld vanuit sy studeerkamer probeer red. Vas in haar onvermoë om haarself te laat geld. Sy is moeg vir wegkruip, moeg om die enigste agter-die-klip-tiener te wees en te vries wanneer sy moet vlieg. Tot Lua onverwags 'n paar ou rolskaatse vir Hannah gee en haar help om kelnerin by die akwarium se koffiewinkel te word. Hannah kom voor 'n keuse te staan: veg, vlug of vries? Sy kies! Sy kyk video's oor hoe om bo te bly, want skaats gaan sy skaats. Die De Lange-broers kruis haar pad. Leo leer haar skaats, Ben wys haar die dolfyne en Hannah se vlerke kry vere. Sy vlieg en wanneer sy land ... land sy op wiele!
Diamant uit Afrika Omnibus
Jacolet van den Berg, Ida Bester, Elsa Drotsky
Diamant uit Afrika - Jacolet van den Berg
Matilda het die ekspedisie na Angola se diamantmyne haarfyn uitgewerk. Niks sou verkeerd gaan nie. Totdat rebelle hulle ontvoer en die enigmatiese Roald Young nog boonop haar hart én lewe omverwerp.
Teken van sy liefde - Ida Bester
In die woestyn verloor Ezanne vir die eerste keer haar hart op 'n man saam met wie sy navorsing doen. Maar terwyl hy ylend van koors is, se hy 'n ander vrou se naam ...
Op mekaar aangewese - Elsa Drotsky
Kirsten se erflating is nie sonder 'n prys nie: 'n Aangetroude familielid moet toesig hou oor haar sake. En sy verstaan nie hoekom sy al hoe meer uitsien na sy ongewenste besoeke nie.
R 89Jy spaar R 121
Kom verloor jou hart op 'n perd.
Kate se hele lewe is op sy kop gekeer.
Nadat haar pa sy werk verloor, trek hulle gesin sak en pak na 'n plaas naby die Paarl. Dit beteken Kate moet haar hele lewe in Johannesburg en die Fab-susters, haar beste vriendinne, agterlaat om graad elf in 'n nuwe skool te begin, terwyl sy probeer aanpas by die rustige plaaslewe. Haar broer moet in sy matriekjaar sy plek in die eerste rugbyspan en sy leerlingraadsbalkie prysgee.
Sommer die eerste dag op Uitkyk trek een van die perde Kate se aandag. 'n Wit-en-bruin hings met vurige donker oë. Die perd se naam is Harmonie, maar dit pas glad nie by hom nie - hy is in harmonie met net mooi niks. Wanneer iemand dit naby hom waag, raak hy wild en hy laat nie 'n saal op sy rug toe nie. Will, die plaaseienaars se seun, bied aan om vir Kate perdrylesse te gee. Maar hy maak geen geheim daarvan dat hy reken dié stadsjapie-meisie wat vir perdemis gril, gaan nie die mas opkom nie.
Hy hou egter nie rekening met Kate se vasberadenheid nie.
Iets aan Harmonie trek haar aan, lok haar elke keer terug na sy kamp waar sy ure lank sit en die perd se grasieuse lyne in haar sketsboek teken. Hoe meer sy oor Harmonie se verlede uitvind, hoe sterker word die band tussen hulle. En toe Harmonie se toekoms in die weegskaal beland, moet Kate die dapperste ding van haar lewe doen …
'n Aangrypende lekkerlees-jeugverhaal oor tweede kanse en die kragtige band tussen 'n spesiale ruiter en 'n spesiale perd.
Kate in harmonie was op die kortlys van LAPA Uitgewers se jeugromankompetisie in 2017.
Toe traumaberader Aria Brink vir Reuben Rademeyer ontmoet, wonder sy waarom hy bekend lyk. Sy ken die uitvoerende hoof van Medline mos nie. Een ding is seker: Sy vind hom aanloklik.
Dié aand is Reuben in 'n ongeluk betrokke en Aria moet vir hom berading gee. Dan onthou sy: Reuben was as student by toe haar sus verdrink het. En Aria het die omstanders nie vergewe nie.
Aria wil verhoed dat Reuben uitvind wie sy is. Sy wil niks met hom te doen hê nie. Maar die noodlot gooi hulle telkens saam . . .
Hoë hakke met hoogwater
Die surfer-meisie Simoné, die wulpse huisvrou Andrea en die gesofistikeerde weduwee Maggie is vreemdelinge vir mekaar. Maar op 'n dag wat die lewe hul al drie platgeslaan het, bring die noodlot hulle in 'n ou kombi byeen en so begin 'n onwaarskynlike maar besonderse vriendskap. Wie sou kon raai dat hul liefdes en verliese toe nié so verskillend is nie? Saam trotseer dié drie vroue die hoogwater in hul lewe, hoë hakke en al.
Lente in 'n bottel
Al haar wense vir 'n "storieboek-lewe" word in 'n bottel verseël en in die rivier gegooi. Maar toe dit 'n roeier met die mooiste blou oë rakelings mis, wonder Lente Pretorius of storieboek-helde nie dalk werklik bestaan nie.
Eva se appel
Beeldhouer Leah Louw het nie tyd vir komplikasies in haar lewe nie. Sy is pas gekies om beelde vir 'n uitstalling oor Nelson Mandela se nalatenskap te maak en sal al haar energie daarop moet fokus. Maar wanneer Leah en haar suster, Mari, en die se kinders in 'n motorongeluk betrokke met die aantreklike buurman Hein Malherbe is, is niks meer eenvoudig nie.
Die beseerde Mari en haar kinders kom by Leah bly en Hein ontferm hom oor hulle almal. Terwyl Leah aan haar beelde moet werk, kan sy Hein nie uit haar kop kry nie. Die intelligente, sensitiewe hande van haar argitek-buurman is die ideale model vir haar volgende beeld ... tog is dit nie die enigste rede waarom haar gedagtes vol is van hom nie. Sy is sowaar verlief!
Maar Mari blyk ook haar oog op Hein te hê. Hoe kan Leah haar suster, 'n enkelma met twee kinders, van 'n kans op geluk ontneem? Maak nie saak wat sy voel nie; Hein is beslis verbode. Buitendien, by watter suster lê hy nou eintlik aan?
Adam se plan
Miekie gaan nie haar erfgrond verkoop aan die argitek wat langsaan bou nie. Die man se sagmaaktegniek gaan ook nie werk nie. Dis nie vir haar wat hy wil hê nie, maar die grond.